Súradnice: 42°30′25″S 24°10′56″V﻿ / ﻿42,5068745°S 24,1821805°V﻿ / 42.5068745; 24.1821805

**Chrám svätého Juraja** (bulh. Църква "Свети Георги" – *Cărkva "Sveti Georgi"*) je pravoslávny chrám z druhej polovice 19. storočia, ktorý sa nachádza v meste Panagiurište v Pazardžickej oblasti v južnom Bulharsku. Budova má pridelený štatút kultúrnej pamiatky. Je katedrálnym chrámom mesta Panagiurište, ako aj Panagiurského duchovného okruhu.

Ďalšie názvy
------------

Chrám je známy aj pod názvami **Chrám svätého veľkomučeníka Juraja Víťazného** (bulh. Църква "Свети великомъченик Георги Победоносец" – *Cărkva "Sveti velikomăčenik Georgi Pobedonosec"*), alebo **Katedrálny chrám svätého Juraja Víťazného** (bulh. Катедрален храм "Свети Георги Победоносец" – *Katedralen chram "Sveti Georgi Pobedonosec"*).

### Lokálny ľudový názov

Medzi obyvateľmi Panagiurišta je chrám známy pod lokálnym ľudovým názvom **Horný chrám** (bulh. Горната черкова – *Gornata čerkova*). Názov je odvodený od skutočnosti, že sa budova nachádza v tzv. *hornej časti* mesta Panagiurište.

Lokalita
--------

Chrám svätého Juraja sa nachádza v centrálnej časti Panagiurišta na námestí „Rajna Kňagiňa" (bulh. улица „Райна Княгиня" – *ploštad „Rajna Kňagiňa"*, doslova *námestie Rajny Kňagine*), v blízkosti komplexu historického múzea, v časti, ktorá sa nazýva hornou časťou mesta a leží na pravom brehu rieky Luda Jana.

Dejiny
------

Iniciátorom výstavby bol panagiurský občan, čorbadži (osmanská vojenská hodnosť v janičiarskom vojsku), Penčo Chadžidejanov, ktorý zároveň prispel najvyššou finančnou čiastkou na výstavbu chrámu (a neskôr zomrel počas aprílového povstania). Aj zvyšok potrebných financií pochádzal z prostriedkov, ktorými prispeli obyvatelia Panagiurišta. Výstavba chrámu prebiehala v rokoch 1856 – 1860. Chrám bol vysvätený v októbri 1860, pričom svätiteľom bol plovdivský metropolita Ilarion. Chrám tak bol postavený v čase keď Panagiurište zažívalo veľký ekonomický a kultúrny rozmach.

Chrám bol poškodený zásahmi osmanského delostrelectva a vypálený v roku 1876 počas udalostí aprílového povstania. S reštauračnými prácami sa následne začalo po oslobodení Bulharska v roku 1878. Chrám bol nakoniec obnovený v roku 1880.

V roku 1882 boli k budove chrámu pristavané dve zvonice. V roku 1908 bola v chrámovom dvore postavená budova archieparchijskej fary.

Charakteristika
---------------

Budova je postavená z lámaného srednogorského granitu. Je postavená v štýle architektúry bulharského národného obrodenia. Autormi stavby boli majstri Nikola German a Gančo z dediny Smolsko.

Budova je pomerne masívna a rozmerná. Hrúbka múrov dosahuje až 1,5 metra. Ide o trojloďovú pseudobaziliku s jednou apsidou na východnej strane. Na západnej strane sa nachádza predsieň ako aj vonkajší nartex s kolonádou.

detailný pohľad na vrchnú časť zvonice
### Zvonice

Pri západnej centrálnej fasáde chrámu sa nachádzajú dve zvonice. Ležia v severozápadnom a juhozápadnom uhle budovy. Boli postavené v roku 1882. Jedna z chrámových zvoníc sa využíva ako mestská hodinová veža. Zvony pre zvonice boli odliate v Rusku.

### Interiér

Lode chrámu sú od seba oddelené stĺporadím tvoreným masívnymi v hornej časti prepojenými stĺpmi. V západnej časti chrámu sa nad časťou naosu, ako aj nad predsieňou, nachádza balkón (empórium). Interiér chrámu je dobre presvetlený množstvom okien vo fasádach, pričom v severnej a južnej fasáde budovy sa nachádzajú veľké a v západnej a východnej fasáde menšie okná.

### Ikonostas

Pôvodný z dreva vyrezávaný ikonostas v chráme bol dielom majstrov rezbárov z debărskej drevorezbárskej školy. Bol však zničený v priebehu aprílového povstania. Nový ikonostas je taktiež vyrezávaný z dreva, vznikol v roku 1880 a jeho autormi sú rezbárski majstri zo Strugy.

### Výzdoba

Prvé fresky v chráme boli namaľované umelcami z rodiny Dospevských, pričom Stanislav Dospevski bol autorom oltárnych ikon.

Galéria
-------

* celkový pohľad na námestie s chrámomcelkový pohľad na námestie s chrámom
* pohľad na chrám z juhozápadupohľad na chrám z juhozápadu
* pohľad na chrám zo severozápadupohľad na chrám zo severozápadu
* pohľad na chrám zo severupohľad na chrám zo severu
* pohľad na chrám zo západupohľad na chrám zo západu
* pohľad na chrám z východupohľad na chrám z východu
* západná časť chrámuzápadná časť chrámu
* východná časť chrámuvýchodná časť chrámu
* centrálna časť západnej fasádycentrálna časť západnej fasády
* detailný pohľad na apsidudetailný pohľad na apsidu
* detailný pohľad na severný vchod do chrámudetailný pohľad na severný vchod do chrámu
* detailný pohľad na západný vchod do chrámudetailný pohľad na západný vchod do chrámu
* v priestore nartexuv priestore nartexu
* freska v priestore portiku pred severným vchodomfreska v priestore portiku pred severným vchodom

Referencie
----------

1. 1 2 3 4  KOLEKTÍV AUTOROV. Goľama enciklopedija BĂLGARIJA – tom 8 – mom-pan. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104302. S. 3291. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21   *Възрожденска черква „Св. Георги" - гр. Панагюрище - СВЕТИ МЕСТА* [online]. svetimesta.com, [cit. 2023-06-27]. Dostupné online.
3. 1 2 3 4 5 6 7 8 9 10 11 12 13 14 15 16 17 18 19 20 21  KOLEKTÍV AUTOROV. Panagiurska enciklopedija. Sofia : Izdatelstvo "Bogianna". 2007. 416 s. ISBN 9789546760708. S. 368 – 369. (po bulharsky)
4. 1 2 3 4 5 6 7 8  CVETANOV, Momčil. Pătevoditel – Oblast Plovdiv, Oblast Pazardžik. Stara Zagora : Domino EOOD. 2020. 220 s. ISBN 9789546513199. S. 187. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Juraja (Panagiurište)**